CELEX: 32016D2133
Language: lt
Date: 1480896000000
Title: 2016 m. gruodžio 5 d. Komisijos įgyvendinimo sprendimas (ES) 2016/2133, kuriuo nutraukiamas antidempingo tyrimas dėl tam tikrų importuojamų Brazilijos, Gruzijos, Indijos ir Meksikos kilmės mangano oksidų

6.12.2016   
            
            
               LT
            
            
               Europos Sąjungos oficialusis leidinys
            
            
               L 331/12
            
         KOMISIJOS ĮGYVENDINIMO SPRENDIMAS (ES) 2016/2133
   2016 m. gruodžio 5 d.
   kuriuo nutraukiamas antidempingo tyrimas dėl tam tikrų importuojamų Brazilijos, Gruzijos, Indijos ir Meksikos kilmės mangano oksidų
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (1), ypač į jo 9 straipsnį,
   kadangi:
   A.   PROCEDŪRA
   
   
      Inicijavimas
   
   
               (1)
            
            
               2015 m. gruodžio 17 d. Europos Komisija (toliau – Komisija), remdamasi Tarybos reglamento (EB) Nr. 1225/2009 (2) (toliau – pagrindinis reglamentas) 5 straipsniu, inicijavo antidempingo tyrimą dėl tam tikrų į Sąjungą importuojamų Brazilijos, Gruzijos, Indijos ir Meksikos (toliau – nagrinėjamosios šalys) kilmės mangano oksidų. Komisija Europos Sąjungos oficialiajame leidinyje paskelbė pranešimą apie inicijavimą (3) (toliau – pranešimas apie inicijavimą).
            
         
               (2)
            
            
               Komisija tyrimą inicijavo gavusi skundą, kurį 2015 m. lapkričio 20 d. pateikė bendrovė „Erachem Comilog SPRL“ (toliau – skundo pateikėjas), vienintelis Sąjungos tam tikrų mangano oksidų gamintojas, kuris pagamina 100 % visų tam tikrų mangano oksidų Sąjungoje. Skunde buvo pateikti dempingo ir dėl to daromos materialinės žalos įrodymai, kurių pakako tyrimo inicijavimui pagrįsti.
            
         
               (3)
            
            
               Komisija paragino skundo pateikėją, naudotojus ir importuotojus, žinomus nagrinėjamųjų šalių eksportuojančius gamintojus, taip pat asociacijas, kurioms inicijuotas tyrimas gali turėti įtakos, dalyvauti tyrime. Suinteresuotosioms šalims buvo suteikta galimybė per pranešime apie inicijavimą nurodytą laikotarpį pateikti nuomonę raštu ir prašyti jas išklausyti.
            
         
               (4)
            
            
               Skundo pateikėjas, eksportuojantys nagrinėjamųjų šalių gamintojai, importuotojai ir prekiautojai pareiškė savo nuomonę. Visos suinteresuotosios šalys, pateikusios prašymą išklausyti ir jame nurodžiusios svarbias priežastis, dėl kurių reikėtų jas išklausyti, buvo išklausytos.
            
         B.   SKUNDO ATSIĖMIMAS IR TYRIMO NUTRAUKIMAS
   
   
               (5)
            
            
               2016 m. rugsėjo 6 d. raštu Komisijai skundo pateikėjas atsiėmė skundą. Pagal pagrindinio reglamento 9 straipsnį, atsiėmus skundą tyrimas gali būti nutrauktas, nebent toks nutraukimas prieštarauja Sąjungos interesams.
            
         
               (6)
            
            
               Atliekant tyrimą nenustatyta jokių aplinkybių, rodančių, kad toks nutraukimas prieštarautų Sąjungos interesams. Todėl Komisija mano, kad šį tyrimą reikėtų nutraukti.
            
         
               (7)
            
            
               Apie tai buvo pranešta suinteresuotosioms šalims ir joms suteikta galimybė teikti pastabas. Nė viena šalis neprieštaravo, kad tyrimas būtų nutrauktas.
            
         
               (8)
            
            
               Todėl Komisija daro išvadą, kad antidempingo tyrimas dėl tam tikrų importuojamų Brazilijos, Gruzijos, Indijos ir Meksikos kilmės mangano oksidų turėtų būti nutrauktas nenustatant priemonių.
            
         
               (9)
            
            
               Šis sprendimas atitinka Reglamento (ES) 2016/1036 15 straipsnio 1 dalimi įsteigto komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Antidempingo tyrimas dėl į Sąjungą importuojamų Brazilijos, Gruzijos, Indijos ir Meksikos kilmės mangano oksidų (cheminė formulė: MnO), kurių grynumas pagal mangano kiekį yra ne mažesnis kaip 50 %, bet ne didesnis kaip 77 % grynojo svorio, kurių KN kodai šiuo metu yra ex 2820 90 90 ir ex 2602 00 00, yra nutraukiamas.
   2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
   
      Priimta Briuselyje 2016 m. gruodžio 5 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 176, 2016 6 30, p. 21.
   
      (2)  2009 m. lapkričio 30 d. Tarybos reglamentas (EB) Nr. 1225/2009 dėl apsaugos nuo importo dempingo kaina iš Europos bendrijos narėmis nesančių valstybių (OL L 343, 2009 12 22, p. 51) nuo 2016 m. liepos 20 d. pakeistas 2016 m. birželio 8 d. Europos Parlamento ir Tarybos reglamentu (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (OL L 176, 2016 6 30, p. 21).
   
      (3)  OL C 421, 2015 12 17, p. 13.